Up-219/01
Natisni
Opravilna št.:
Up-219/01
Datum odločitve:
20. 6. 2001
ECLI:
ECLI:SI:USRS:2001:Up.219.01
Akt:
Ustavna pritožba A. A. zoper odločbo Senata za prekrške št.

IOK/18-2/2001 z dne 13. 2. 2001
Izrek:
Ustavna pritožba A. A. zoper odločbo Senata za prekrške št.

IOK/18-2/2001 z dne 13. 2. 2001 se ne sprejme.
Evidenčni stavek:
Ker kršitve človekovih pravic in temeljnih svoboščin niso podane, Ustavno sodišče ustavne pritožbe ni sprejelo v obravnavo.
Geslo:
Postopek o prekršku.
Pravna podlaga:
Zakon o prekrških (ZP), 213. čl.

Zakon o Ustavnem sodišču (ZUstS), 50., 1. al. 2. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
28. 5. 2001
Vrsta odločitve:
sklep
Vrsta rešitve:
nesprejem ustavne pritožbe
Dokument:
US20905
Up-219/01
20. 6. 2001
S K L E P
Ustavno sodišče je v postopku za preizkus ustavne pritožbe A. A. z Ž. na seji senata dne 20. junija 2001
s k l e n i l o:
Ustavna pritožba A. A. zoper odločbo Senata za prekrške št.
IOK/18-2/2001 z dne 13. 2. 2001 se ne sprejme.
O b r a z l o ž i t e v
1. Pritožnik je bil pravnomočno kaznovan zaradi storjenih prekrškov v cestnem prometu z denarno kaznijo, stransko kaznijo petih kazenskih točk in prenehanja veljavnosti vozniškega dovoljenja. Z izpodbijano odločbo je bila zavrnjena njegova zahteva za izredno omilitev kazni. V ustavni pritožbi pritožnik navaja, da prekrškov ni storil. Meni, da ni nepravilno prehiteval in da rezultat preizkusa alkoholiziranosti ni pravilen, ker je tik pred preizkusom kadil. Alkohol naj bi užival zgolj zaradi zobobola. Zatrjuje tudi obstoj okoliščin, ki bi lahko utemeljevale začasno zadržanje izvršitve odločbe o prekršku. Navaja, da mu bodo zaradi izvršitve stranske kazni prenehanja vozniškega dovoljenja nastale nepopravljive posledice. Od njegovega vozniškega dovoljenja naj bi bil odvisen dohodek dveh ljudi in obstoj kmetije. Predlaga, naj Ustavno sodišče zadevo obravnava prednostno.
2. Ustavno sodišče ni inštanca organom, ki odločajo v postopku o prekršku, in ni pristojno presojati pravilnosti ugotovitev dejanskega stanja ter uporabe materialnega in procesnega prava samih po sebi. V skladu s 50. členom Zakona o Ustavnem sodišču (Uradni list RS št. 15/94 - v nadaljevanju ZUstS) se Ustavno sodišče omeji na presojo, ali so bile z izpodbijano odločitvijo kršene človekove pravice ali temeljne svoboščine. Takšnih kršitev pa pritožnik ni izkazal. Odločanje o utemeljenosti zahteve za izredno omilitev kazni vsebuje presojo, ali so podane okoliščine, ki jih ni bilo ob izrekanju odločbe, oziroma so bile, pa se zanje ni vedelo, ki pa bi očitno pripeljale do milejše kazni (213. člen Zakona o prekrških - Uradni list SRS, št. 25/83 in nasl. - ZP). Iz izpodbijane odločbe je razvidno, da je Senat za prekrške tako presojo opravil in svojo odločitev tudi dovolj izčrpno obrazložil. Odločitev tudi ne temelji na kakšnem pravnem stališču, ki bi bilo nesprejemljivo z vidika človekovih pravic in temeljnih svoboščin. 3. Ker z izpodbijano odločbo očitno niso bile kršene človekove pravice ali temeljne svoboščine, Ustavno sodišče ustavne pritožbe ni sprejelo.
4. Senat Ustavnega sodišča je ta sklep sprejel na podlagi prve alinee drugega odstavka 55. člena ZUstS v sestavi: predsednica dr. Mirjam Škrk ter člana dr. Zvonko Fišer in dr. Ciril Ribičič.
Predsednica senata:
dr. Mirjam Škrk